Ek kan nie verstaan hoekom ‘n mens N$15 000 vir ‘n ietwat breër sitplek wil betaal sodat jy silwer eetgerei in plaas van goeie ou plastiekvurkies kan kry nie.
Toegegee, dit is nogal beknop in Meerkatklas waar jy beurte moet maak om te eet, anders mash jy die ou langs jou se taai pasta met jou elmboog. En jy strompel wel met dooie bene van die vliegtuig af, veral as die aap voor jou sy sitplek so ver agtertoe stel dat hy met sy kop op jou skoot lê.
Ek wonder of die lugwaardinne lootjies trek om te bepaal wie die stywes van lip gaan bedien. Dit kan nie ‘n plesier wees nie.
Maar voordat ek verdere waarnemings kan maak, sien die wenner van die waardinne my raak en sy verbleek.
Ek wil nie ‘n mansion of die nuutste Merc hê nie. Ek wil ook nie elke ses maande oorsee gaan vakansie hou en in vyfster hotelle bly nie.